b'\n_START_ARTICLE_\n1. prekomorska brigada NOVJ\n_START_SECTION_\nZgodovina\n_START_PARAGRAPH_\n1. prekomorska brigada je bila formirana v Carbonari v Italiji 20. oktobra 1943. Sestavljena je bila iz 1886 borcev v 1. in 2. slovenskem, 3. \xc4\x8drnogorskem in 4. hrva\xc5\xa1kem bataljonu. Naslednji mesec je bila brigada razporejena na otoku Hvaru, kjer so ji priklju\xc4\x8dili \xc5\xa1e dva bataljona, sestavljena prete\xc5\xbeno iz slovenskih vojakov._NEWLINE_Decembra 1943 je bila 1. prekomorska brigada preme\xc5\xa1\xc4\x8dena na otok Kor\xc4\x8dula, njena glavna naloga pa je bila obramba tega otoka. Brigada je prvi spopad do\xc5\xbeivela med 22. in 24. decembrom 1943, ko so Nemci izvedli desant na Kor\xc4\x8dulo. V boju je imela brigada velike izgube, saj je bilo ve\xc4\x8d kot 300 njenih borcev ubitih ali ranjenih, zato se je umaknila na Vis. Januarja 1944 sta se zdru\xc5\xbeeni 1. in 2. prekomorska brigada izkrcali pri Pako\xc5\xa1tanih in bili napoteni v Drvar, kjer so njune borce razdelili v 1. proletarski korpus. Ve\xc4\x8dina borcev je bila dodeljena 13. proletarski brigadi \xc2\xbbRade Kon\xc4\x8dar\xc2\xab in 3. proletarski kraji\xc5\xa1ki brigadi. Nekaj borcev je bilo razporejeno tudi v Za\xc5\xa1\xc4\x8ditni bataljon Vrhovnega \xc5\xa1taba NOVJ, v in\xc5\xbeenirsko brigado in v enote 6. li\xc5\xa1ke divizije. V sestavi teh enot so se nato pripadniki 1. prekomorske brigade udele\xc5\xbeili vseh bojev do konca vojne. Sodelovali so v sedmi ofenzivi in desantu na Drvar, nato pa so bili napoteni v Srbijo, kjer so sodelovali v bojih za osvoboditev Beograda. Po tej operaciji sta se 1. in 6. proletarska divizija, katerih pripadniki so bili pred tem pripadniki 1. prekomorske brigade, udele\xc5\xbeili bojev na sremski fronti, nato pa sta preko Slovenije napredovali proti Trstu.'